Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 348/12/4402	Levice, 12.11.2012
EEČ : 2-31-136-2012

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhanej za prečin krádeže podľa § 212 odsek 2 písmeno f/ Trestného zákona, ktorého sa mala dopustiť na tom skutkovom základe, že: 
   dňa 31. 05. 2012 v čase o 08.00 h na ulici Komenského č. 23 v Leviciach, na predajnej ploche Obchodného domu Kaufland si vložila do vrecka na bunde dve napolitánky SIESTA v celkovej hodnote 0,58 Eur a následne prešla cez pokladničnú zónu bez zaplatenia za uvedený tovar, čím spoločnosti Kaufland Slovenská republika v.o.s. so sídlom Trnavská cesta 41/A, Bratislava 831 04, IČO:35 790 164 spôsobila škodu vo výške 0,58 Eur, pričom uvedeného skutku sa dopustila napriek tomu, že dňa 14. 03. 2012 jej bol vystavený blok na pokutu nezaplatenú na mieste vo výške 15,- Eur za priestupok proti majetku podľa § 50 odsek 1 zákona číslo 372/1990 Zb., t. j. za drobnú krádež spáchanú v ten istý deň na ulici Komenského v Leviciach, evidenčné číslo bloku A0294381,
- pretože obvinená nebola v čase činu pre nepríčetnosť trestne zodpovedná,
Odôvodnenie:
Poverený príslušník Okresného riaditeľstva Policajného zboru, Obvodného oddelenia Policajného zboru v Leviciach dňa 06. 06. 2012 uznesením sp. zn. ORP-570/LV-LV-2012 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie ml. XXXXX za prečin krádeže podľa § 212 odsek 2 písmeno f/ Trestného zákona na vyššie uvedenom skutkovom základe.
Vo veci vykonal skrátené vyšetrovanie, vypočul obvinenú XXXXX, svedka XXXXX, splnomocneného zástupcu poškodenej spoločnosti Kaufland Slovenská republika v.o.s., do spisu zadovážil listinné dôkazy a to Zápis o udalosti spísaný v OD Kaufland dňa 31. 05. 2012, vyčíslenie škody, kópiu bloku na pokutu nezaplatenú na mieste vo výške 15,- Eur za priestupok proti majetku podľa § 50 odsek 1 zákona číslo 372/1990 Zb., t. j. za drobnú krádež spáchanú XXXXX dňa 14. 03. 2012 na ulici Komenského v Leviciach (evidenčné číslo bloku A0294381), odborné vyjadrenie znalca v odbore psychológia, odvetvie klinická psychológia detí, klinická psychológia dospelých, znalecký posudok znalcov z odboru zdravotníctvo a farmácia, odvetvie psychiatria, ako aj správy a charakteristiky na obvinenú.
Poverený príslušník PZ s poukazom na záver predmetného znaleckého posudku predložil k veci sa vzťahujúci spisový materiál s návrhom na zastavenie trestného stíhania podľa § 215 odsek 1 písmeno e/ Trestného poriadku.
Preskúmal som  predložený spisov materiál a zistil som, že návrh povereného príslušníka PZ je dôvodný a je v súlade s obsahom spisu.
Obvinená ml. XXXXX sa k spáchaniu trestného činu priznala. Uviedla, že pred OD Kaufland stretla dve dievčatá, cigánky, ktoré jej povedali, aby ukradla keksíky. Aj keď ich nepoznala, vošla do obchodu, kde z regálov zobrala 2 keksíky, pričom keď prechádzala cez pokladničnú zónu, bola zastavená pracovníkom SBS.
Okrem vlastného priznania je usvedčená aj výpoveďou svedka poškodeného XXXXX, ktorý uviedol, že obvinená dňa 30. 05. 2012na predajnej ploche si vložila do vrecka na kabáte dve napolitánky Siesta v celkovej hodnote 0,58 Eur, pričom po prejdení pokladničnou zónou bola zadržaná pracovníkom SBS. Nakoľko odcudzený tovar bol vrátený bez jeho poškodenia, OD Kaufland Levice nevznikla žiadna škoda.
Z bloku na pokutu nezaplatenú na mieste č. A0294381 vystaveného príslušníkom Obvodného oddelenia Policajného zboru Levice dňa 14. 03. 2012 vyplýva, že XXXXX sa v uvedený deň dopustila priestupku proti majetku podľa § 50 odsek 1 Zákona č. 372/1990 Zb. o priestupkoch (drobnej krádeži), za čo jej bola uložená pokuta vo výške 15,- Eur.
Na základe takto vykonaného dokazovania je možné vyvodiť dostatočne odôvodnený záver, že skutok kladený obvinenej ml. XXXXX za vinu napĺňa všetky znaky skutkovej podstaty prečinu krádeže podľa § 212 odsek 2 písmeno f/ Trestného zákona, ako aj to, že páchateľom tohto skutku je obvinená ml. XXXXX. 
Zo znaleckého posudku znalcov z odboru zdravotníctvo, odvetvie psychiatrie vyplýva, že obvinená ml. XXXXX v čase skutku trpela a naďalej trpí duševnými poruchami - jej intelekt je retardovaný do pásma imbecility, jej osobnosť je vo vývine, detská, sociálne nezrelá, ovplyvniteľná, správanie má pudové bez racionálnej kontroly. V čase spáchania skutku mala obvinená vylúčenú tak rozpoznávaciu schopnosť, ako aj ovládaciu schopnosť, čo bolo spôsobené práve vyššie uvedenou retardáciou intelektu a osobnosti. Obvinená v súčasnej dobe nie je schopná chápať zmysel trestného konania, účel trestného postihu, prípadne uloženého trestu. Znalci v závere svojho posudku uviedli, že pobyt obvinenej na slobode nie je z psychiatrického hľadiska pre spoločnosť nebezpečný. Vzhľadom na jej vek prichádzajú do úvahy výchovné opatrenia, pričom v danom prípade považujú za postačujúce zlepšenie výchovného pôsobenia zo strany rodičov mladistvej.
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Podľa ustanovenia § 215 odsek 1 písmeno e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia na tunajšiu prokuratúru. Sťažnosť má odkladný účinok (§ 215 odsek 6 Trestného poriadku).

Mgr. Gejza Nagy
prokurátor